Diari Oficial de la Generalitat Valenciana


Sumari del DOGV 3723, del 04-04-2000 (2000/2545)

ORDRE de 24 de març de 2000, de la Conselleria de Cultura, Educació i Ciència, per la qual es regula el procediment d'admissió de l'alumnat als centres sostinguts amb fons públics per a cursar ensenyaments de Formació Professional Específica de Grau Superior i s'establixen les normes per a la realització de les proves d'accés als cicles formatius de Formació Professional Específica de grau mitjà i grau superior.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/03/24/(2)/dof/vci/html**

### Dades del document

Número de DOGV
:   3723

Data del DOGV
:   04-04-2000

Secció del DOGV
:   I. DISPOSICIONS GENERALS

Número del document
:   2000/2545


Data del document
:   24-03-2000

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

 Descriptors 

:   * formació professional
    * examen
    * alumnat
    * ensenyament professional
    * accés a l'educació
    * legislació
    * alumne

ORDRE de 24 de març de 2000, de la Conselleria de Cultura, Educació i Ciència, per la qual es regula el procediment d'admissió de l'alumnat als centres sostinguts amb fons públics per a cursar ensenyaments de Formació Professional Específica de Grau Superior i s'establixen les normes per a la realització de les proves d'accés als cicles formatius de Formació Professional Específica de grau mitjà i grau superior. [2000/X2545]
  
La Llei Orgànica 9/1995, de 20 de novembre (BOE del 21), de la Participació, l'Avaluació i el Govern dels Centres Docents, determina, en la disposició addicional tercera, que en els procediments d'admissió de l'alumnat en els cicles formatius de grau superior de Formació Professional, quan no hi haja prou places, s'aplicaran criteris basats en la prioritat de requisits de tipus acadèmic.
  
El Decret 27/1998, de 10 de març, del Govern Valencià (DOGV del 26 de març) i l'Ordre de 3 d'abril de 1998, de la Conselleria de Cultura, Educació i Ciència (DOGV del 8 d'abril) que el desenrotlla, regulen l'admissió de l'alumnat als centres docents no universitaris sostinguts amb fons públics situats en l'àmbit territorial de gestió de la Conselleria de Cultura, Educació i Ciència de la Generalitat Valenciana. Estes normes inclouen en el seu àmbit d'aplicació el procés d'admissió de l'alumnat als cicles formatius de grau mitjà i exclouen explícitament l'admissió als cicles formatius de grau superior, ja que segons s'establix en la disposició addicional segona del mencionat decret, ha de regular-se per reglamentació específica.
  
El Reial Decret 777/1998, de 30 d'abril (BOE del 8 de maig), pel qual es desenrotllen determinats aspectes de l'ordenació de la Formació Professional en l'àmbit del sistema educatiu, regula, en el capítol I, les qüestions relatives a sistemes d'accés, admissió i matriculació de l'alumnat. Es modifiquen els requisits d'accés determinats en els reials decrets pels quals s'establixen els diferents títols de Tècnic Superior i els corresponents ensenyaments mínims i, en desenrotllament del que estipula la mencionada Llei Orgànica 9/1995, de 20 de novembre, s'apliquen nous criteris en els procediments d'admissió de l'alumnat en els ensenyaments de grau superior de Formació Professional Específica.
  
D'altra banda, d'acord amb el que establix l'article 32.1 de la Llei Orgànica d'Ordenació General del Sistema Educatiu, de 3 d'octubre de 1990, és possible accedir a la Formació Professional Específica, tant de grau mitjà com de grau superior, sense complir els requisits acadèmics establits en l'article 31 de la mateixa Llei, títol de Graduat en Educació Secundària i títol de Batxiller respectivament, sempre que, a través d'una prova regulada per les administracions educatives, l'aspirant demostre que té la preparació suficient per a cursar amb aprofitament els citats ensenyaments.
  
El Decret 8/1998, de 3 de febrer, del Govern Valencià (DOGV del 12 de febrer), pel qual s'establix l'ordenació general dels ensenyaments de Formació Professional Específica i les directrius sobre els seus títols, d'aplicació als centres públics i privats situats en l'àmbit territorial de gestió de la Conselleria de Cultura, Educació i Ciència de la Generalitat Valenciana, determina, en l'article 4, les condicions d'accés als cicles formatius, tant per via directa, d'acord amb determinats requisits de tipus acadèmic, com a través de les proves d'accés per als qui no complisquen els mencionats requisits acadèmics.
  
Finalment, en el capítol VIII, article 69, de la Llei 55/1999, de 29 de desembre, de Mesures Fiscals, Administratives i de l'Ordre Social, (BOE del 30 de desembre), s'afegix un apartat 3 a l'article 32 de la Llei Orgànica 1/1990, de 3 d'octubre, d'Ordenació General del Sistema Educatiu, que modifica, en determinats supòsits, el requisit d'edat per a la realització de la prova d'accés als cicles de grau superior.
  
Per tot això i fent ús de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Àmbit d'aplicació
  
L'admissió de l'alumnat als centres sostinguts amb fons públics, ubicats en l'àmbit de gestió de la Conselleria de Cultura, Educació i Ciència, que impartisquen ensenyaments de Formació Professional Específica de grau superior, així com les proves d'accés als cicles de Formació Professional Específica de grau mitjà i de grau superior, es regiran pel procediment establit en la present ordre.
  
Segon. Accés de l'alumnat a cicles formatius de grau superior
  
L'accés de l'alumnat als cicles formatius de grau superior serà directe o per mitjà de la superació d'una prova.
  
1. Condicions d'accés directe a cicles formatius de grau superior
  
Els requisits acadèmics necessaris per a l'accés directe als cicles de grau superior són:
  
- Titulats/des de Batxillerat LOGSE.
  
- Titulats/des de Batxillerat Experimental.
  
- Alumnes amb COU o Preuniversitari superat.
  
- Titulats/des de Formació Professional de segon grau o altres titulacions equivalents a efectes acadèmics.
  
- Titulats/des universitaris/àries que no tinguen cap de les titulacions anteriors.
  
2. Condicions d'accés per mitjà de prova
  
Tots/es aquells/es alumnes que no complisquen els requisits d'accés directe als cicles de grau superior, podran accedir-hi després de la superació d'una prova, sempre i quan tinguen complits 20 anys d'edat abans de la realització de la prova, o bé 18 anys, també abans de la realització de la prova, si acrediten estar en possessió del títol de Tècnic i desitgen accedir a un cicle formatiu de grau superior de la mateixa família professional.
  
Les normes per a la realització de les proves d'accés, tant als cicles de grau mitjà com als de grau superior, són les que s'especifiquen en l'annex II de la present Ordre.
  
Tercer. Vacants
  
Les vacants oferides per a cursar cicles formatius de grau superior s'adjudicaran d'acord amb els següents criteris:
  
1. El 80% de les places es cobrirà per mitjà d'accés directe, d'acord amb les condicions que establix el punt segon, apartat 1, de la present ordre.
  
2. El 20% restant serà cobert per aquells sol·licitants que superen les proves d'accés. Dites places seran assignades en funció de la qualificació obtinguda en ella.
  
3. En els dos casos anteriors les places seran acumulables en els dos sentits, una vegada finalitzat el procés de matriculació.
  
Els centres que impartisquen cicles formatius de la família d'Activitats Físiques i Esportives reservaran per als qui figuren en la llista d'esportistes d'elit de nivell A i de nivell B de la Comunitat Valenciana, o estiguen en condicions de figurar en la dita relació, amb un certificat previ de la Direcció General de l'Esport, així com per als qui acrediten la condició d'esportistes d'alt nivell establida en el Reial Decret 1.467/1997, de 19 de setembre (BOE del 16 d'octubre), les següents places:
  
a) 1 plaça per grup per a aquells que reunisquen els requisits d'accés directe.
  
b) 2 places per grup per als qui accedisquen per mitjà de prova.
  
En els dos casos estes places estaran incloses en els percentatges del 80% i del 20% establits anteriorment.
  
Quart. Sol·licituds
  
Els/les aspirants que desitgen cursar ensenyaments de grau superior de Formació Professional Específica, ompliran en tres exemplars, el full d'inscripció segons el model que figura en l'annex III de la present ordre, un exemplar serà per al centre docent, un altre per a l'interessat/da i un tercer per a la comissió d'escolarització.
  
Les sol·licituds d'inscripció únicament es presentaran en un centre, indicant, en ordre de prioritat, fins a tres cicles de la mateixa o distinta família professional, a cursar en el propi centre o en altres centres de la Comunitat. Les dites sol·licituds es presentaran al centre en què s'haja sol·licitat plaça en primera opció.
  
Els/les aspirants hauran d'acreditar la titulació acadèmica que els dóna accés directe, i la documentació relacionada amb els criteris de prioritat indicats en el punt cinqué de la present ordre o bé sol·licitar la realització de la prova d'accés corresponent al centre indicat com a primera opció.
  
Si després de finalitzar el procés d'adjudicació de places sol·licitades en primera opció en el centre hi ha vacants, als/a les sol·licitants que no hagen obtingut plaça en el cicle formatiu sol·licitat en primer lloc i sol·liciten en segona o tercera opció un/s altre/s cicle/s formatiu/s en el mateix centre, se'ls podrà assignar plaça segons les preferències indicades en la pròpia instància
  
Cinqué. Admissió
  
L'admissió de l'alumnat als cicles formatius de grau superior estarà a càrrec del Consell Escolar del Centre públic, que és l'òrgan competent per a decidir l'admissió de l'alumnat. En els centres privats concertats, els/les seus titulars seran els responsables de l'estricte compliment de les normes generals sobre l'admissió de l'alumnat, i correspon al Consell Escolar garantir-ho.
  
El Consell Escolar podrà incorporar com a assessors/es, si ho estima oportú, els/les tutors/es dels cicles i/o el/la cap de departament de la Família Professional corresponent.
  
Els criteris, per ordre de prioritat, per a l'admissió d'alumnes d'accés directe a cicles formatius de grau superior, són els següents:
  
Els/les alumnes que sol·liciten l'admissió en els cicles formatius de grau superior indicats en la primera columna del quadre de l'annex I, seran admesos en funció dels següents criteris prioritaris:
  
1) Tindran igual prioritat en l'admissió aquells/es que hagen cursat la modalitat de Batxillerat LOGSE, els/les que hagen superat el 2n curs de la modalitat de Batxillerat Experimental i els/les que hagen superat l'opció del Curs d'Orientació Universitària indicades en la segona columna del quadre de l'annex I.
  
2) A continuació seran admesos els/les alumnes que hagen cursat totes les matèries de la columna tercera, independentment de la modalitat de Batxillerat LOGSE cursada.
  
Si una vegada aplicats els criteris 1) i 2) abans indicats, encara hi ha places lliures, hi podran accedir directament aquells/es alumnes que es troben en alguna de les situacions següents, citades per ordre de preferència:
  
3) Estar en possessió del títol de Batxillerat LOGSE d'altres modalitats.
  
4) Haver superat el segon curs de qualsevol altra modalitat de Batxillerat Experimental.
  
5) Alumnes d'altres opcions de COU o alumnes que tenen PREU superat.
  
6) Estar en possessió del títol de Formació Professional de Segon Grau o altres titulacions equivalents a efectes acadèmics.
  
7) Tindre una titulació universitària a la qual es va accedir sense complir cap dels requisits anteriors.
  
Dins de cada un dels set grups anteriors es farà la selecció en funció de l'expedient acadèmic dels/de les aspirants.
  
La valoració de l'expedient acadèmic es farà d'acord amb els següents criteris:
  
a) Per als/les titulats/des de Batxillerat LOGSE o Experimental, la seua qualificació final.
  
b) Per als/les alumnes de COU, la nota mitjana de les qualificacions finals de cada un dels cursos de BUP i COU.
  
c) Per als titulats/des de Formació Professional, la nota mitjana de l'expedient, que es calcularà segons s'indica en la Resolució de la Direcció General d'Ordenació i Innovació Educativa i Política Lingüística per la qual s'establixen normes per al càlcul de la nota mitjana en l'expedient acadèmic de l'alumnat que demana l'accés a la Universitat des de la Formació Professional.
  
d) En el cas dels/de les titulats/des universitaris/àries, la nota mitjana de l'expedient acadèmic corresponent.
  
En cas de produir-se un empat, tindran preferència els aspirants de més edat; i si persistira l'empat, els aspirants que acrediten una experiència laboral afí al cicle que es desitge cursar.
  
El calendari i el procediment a seguir per a l'admissió de l'alumnat als cicles formatius de grau superior seran els que s'establisquen cada curs en la corresponent resolució de les direccions generals de Centres Docents i d'Ordenació, Innovació Educativa i Política Lingüística.
  
Sisé. Comissions d'escolarització
  
Es constituirà una comissió d'escolarització en cada província, que estarà formada per tres inspectors/es designats pel/per la director/a territorial corresponent.
  
En el seu àmbit respectiu les seues funcions seran:
  
. Comprovar que cada sol·licitant ha presentat una única instància i anul·lar les duplicitats donant-les els mateix tractament que a les sol·licituds presentades fora de termini.
  
. Rebre dels centres les llistes d'espera classificades i ordenades en funció dels grups i dels criteris de prioritat establits en el punt cinqué de la present ordre amb indicació de la qualificació, ordenar-les conjuntament segons els mateixos criteris i assignar places en el centres on hi haja vacants, segons les preferències indicades en la pròpia instància.
  
. Resoldre les reclamacions formulades en matèria d'admissió d'alumnat contra els acords i les decisions de la pròpia comissió d'escolarització.
  
Per a la realització d'estes funcions, les comissions d'escolarització podran recaptar dels centres educatius qualsevol altra documentació que estimen oportuna.
  
Seté. Revisió dels actes en matèria d'admissió
  
Els acords i decisions sobre admissió de l'alumnat a cicles formatius de grau superior dels consells escolars dels centres públics i de les comissions d'escolarització podran ser objecte de recurs d'alçada davant els/les respectius/ves directors/es territorials de Cultura i Educació.
  
En el cas dels centres mantinguts amb fons públics, els acords i decisions dels seus titulars sobre admissió de l'alumnat a cicles formatius de grau superior podrà ser objecte, així mateix, de recurs d'alçada davant els/les respectius/ves directors/es territorials de Cultura i Educació.
  
Sense perjudici del que s'ha dit, les reclamacions formulades pels/ per les interessats/des en el termini de tres dies hàbils des de la publicació de les llistes provisionals, dirigides als consells escolars dels centres públics i als titulars dels centres privats concertats, seran resoltes abans de la publicació de les llistes definitives.
  
Així mateix, les reclamacions formulades pels/per les interessats/des en el termini de tres dies hàbils des de l'adjudicació de places, dirigides a les comissions d'escolarització, seran resoltes en el termini de tres dies hàbils.
  
Vuité. Matriculació
  
El calendari i el procediment a seguir per a la matriculació de l'alumnat en els cicles formatius de grau superior seran els que s'establisquen cada curs en la corresponent resolució de les direccions generals de Centres Docents i d'Ordenació, Innovació Educativa i Política Lingüística.
  
En els casos en què hi haja més d'un torn (matí i vesprada) d'un mateix cicle formatiu, els/les alumnes podran sol·licitar, en el moment de matricular-se, el torn que desitgen si complixen, per ordre prioritari, alguna de les condicions següents:
  
a) Treballadors/es en actiu.
  
b) Alumnes que estiguen fent el Servei Militar o la Prestació Social Substitutòria.
  
c) Esportistes d'elit i esportistes d'alt nivell
  
d) Alumnes que estiguen cursant ensenyaments reglats de règim especial de música i/o dansa.
  
No serà condició vàlida per a sol·licitar un determinat torn estar cursant qualsevol altre ensenyament de règim general, ja que, de conformitat amb el que establix l'article trenta-quatre, punt, de l'Ordre de 3 d'abril de 1998, d'admissió d'alumnat en centres sostinguts amb fons públics, no es pot formalitzar matrícula per a cursar, de forma simultània, dos o més ensenyaments de règim general en el mateix centre o en centres diferents, si estan sostinguts amb fons públics.
  
DISPOSICIÓ TRANSITÒRIA
  
Única
  
Per al curs pròxim 2000/2001, el calendari i el procediment a seguir en els processos, tant ordinari com extraordinari, de presentació de sol·licituds, admissió i matriculació de l'alumnat als cicles formatius de grau superior, així com el calendari de les proves d'accés als cicles formatius, tant de grau mitjà com de grau superior, són els que s'establixen en l'annex IV de la present ordre.
  
DISPOSICIONS FINALS
  
Primera
  
La direcció de cada centre complirà i farà complir el que establix esta ordre i adoptarà les mesures necessàries perquè el seu contingut siga conegut per tots els membres de la comunitat educativa.
  
Segona
  
La Inspecció Educativa vetlarà pel compliment del que establix la present ordre.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 24 de març de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex II
  
Normes per a la realització de les proves d'accés als cicles formatius de Formació Professional específica de grau mitjà i grau superior
  
1. Condicions d'accés directe
  
Els requisits acadèmics necessaris per a tindre accés directe són:
  
1.1. Per a cicles de grau mitjà:
  
- Graduats/des en Educació Secundària Obligatòria .
  
- Alumnes que tenen el 2n de BUP aprovat.
  
- Titulats/des de Formació Professional de primer grau (Tècnic auxiliar)
  
- Titulats/des de Formació Professional de grau mitjà (Tècnic)
  
- Haver superat el segon curs del primer cicle experimental de reforma dels ensenyaments mitjans.
  
- Haver superat, dels ensenyaments d'Arts Aplicades i Oficis Artístics, el tercer curs del pla de 1963 o segon de comuns experimental.
  
- Altres titulacions equivalents a efectes acadèmics.
  
1.2. Per a cicles de grau superior:
  
- Titulats/des de Batxillerat LOGSE.
  
- Titulats/des de Batxillerat Experimental.
  
- Alumnes que tinguen el COU o el Preuniversitari superat.
  
- Titulats/des de Formació Professional de segon grau o altres titulacions equivalents a efectes acadèmics.
  
- Titulats/des universitaris/àries que no tinguen cap de les titulacions anteriors.
  
2. Condicions d'accés a través de prova
  
Tots/es els/les alumnes que no complisquen els requisits d'accés directe al cicle podran accedir després de la superació d'una prova sempre que tinguen complits:
  
- 17 anys abans del 31 de desembre d'enguany, per als cicles de grau mitjà.
  
- 20 anys abans de la realització de la prova, per als cicles de grau superior, o bé 18 anys, també abans de la realització de la prova, si acrediten estar en possessió del títol de Tècnic i desitgen accedir a un cicle formatiu de grau superior de la mateixa família professional.
  
3. Estructura i contingut de les proves
  
Els exercicis de les proves seran elaborats per l'Àrea d'Ordenació, Innovació i Formació Professional.
  
3.1. Proves d'accés als cicles de grau mitjà.
  
La prova d'accés als cicles formatius de grau mitjà, comuna a tots, constarà únicament d'una part general dividida en dos apartats, A i B, on els aspirants hauran d'acreditar els coneixements i les habilitats suficients per a cursar satisfactòriament els mencionats ensenyaments. El nivell exigible serà el corresponent al de l'Educació Secundària Obligatòria .
  
L'apartat A inclourà la comprensió i expressió de textos escrits amb propietat, autonomia i creativitat junt a coneixements de Ciències Socials, Geografia i Història.
  
En l'apartat B es proposarà la resolució d'exercicis de Matemàtiques junt a altres coneixements de Tecnologia i Ciències de la Natura.
  
Els continguts dels dos apartats estan inclosos en el Decret 47/1992, de 30 de març (DOGV del 6 d'abril), pel qual s'establix el currículum de l'ESO en la nostra Comunitat, modificat pel Decret 164/1996, de 3 de setembre (DOGV del 18 de setembre)
  
3.2. Proves d'accés als cicles de grau superior.
  
La prova d'accés als Cicles Formatius de grau superior constarà de 2 parts: Part general, comuna a tots els cicles de grau superior, i part específica. La part general acreditarà la maduresa de les matèries comunes i de modalitat del Batxillerat i la part específica la de les capacitats corresponents al camp professional de què es tracte.
  
La part general consta de dos apartats:
  
Apartat A, on es demanaran respostes argumentades relatives a preguntes sobre continguts de matèries comunes del Batxillerat (Llengua i Literatura i Història), que es formularan després de la lectura comprensiva d'un text.
  
Apartat B, que constarà d'exercicis de Matemàtiques, els continguts dels quals estan inclosos en el currículum de les matèries de Matemàtiques Aplicades a les Ciències Socials I i II.
  
La part específica inclourà continguts de determinades matèries de modalitat i optatives del Batxillerat, segons siga l'opció a la qual estiga adscrit el cicle formatiu. En l'annex II.1 s'indiquen les sis opcions en què s'agruparan les proves, les matèries de Batxillerat en què es basaran i els cicles formatius als quals donen accés.
  
El contingut de les proves s'adequarà als currículums de les modalitats del Batxillerat d'Arts, Ciències de la Natura i la Salut, Humanitats i Ciències Socials i Tecnologia. (Decret 174/1994 pel qual s'establix el currículum del Batxillerat en la Comunitat Valenciana, publicat en el DOGV del 29.09.1994, i Ordre de 10 de maig de 1995 per la qual s'establixen les matèries optatives del Batxillerat i es regula el seu currículum, publicada en el DOGV del 19.06.1995).
  
4. Calendari de les proves d'accés
  
Amb anterioritat a la celebració de les proves d'accés, es farà pública, en cada centre, una llista en què figuraran els aspirants que han de realitzar la prova d'accés.
  
La prova, per a cada un dels nivells, serà realitzada en tots els centres de la Comunitat Valenciana el mateix dia i a la mateixa hora.
  
El calendari per a la realització de les proves d'accés serà el que s'establisca cada curs en la corresponent Resolució de les Direccions Generals de Centres Docents i d'Ordenació, Innovació Educativa i Política Lingüística.
  
5. Coordinació i avaluació de les proves
  
5.1. Es constituirà en cada província una comissió de coordinació formada per:
  
- Un/a inspector/a d'educació, designat/da pel/per la director/a territorial, que la presidirà.
  
- Un/a assessor/a tècnic/a de l'Àrea d'Ordenació, Innovació i Formació Professional, proposat/da per la Direcció General d'Ordenació i Innovació Educativa i Política Lingüística.
  
- Un/a professor/a-tutor/a de cicle formatiu, nomenat/da pel/per la director/a territorial.
  
Les seues funcions seran:
  
- Trametre les proves a cada centre.
  
- Supervisor la realització de les proves.
  
- Atendre les consultes sobre el tema que realitzen els centres.
  
La Direcció General d'Ordenació i Innovació Educativa i Política Lingüística convocarà les tres comissions de coordinació provincials a una reunió conjunta per a presentar les diferents proves d'accés.
  
5.2. En cada centre s'establirà una comissió Avaluadora, formada per:
  
- El/la director/a, o la persona que delegue, que la presidirà.
  
- Dos professors/es dels departaments didàctics propis de les matèries de les proves.
  
- Els/les tutors/es dels cicles formatius del centre, un/a dels/de les quals actuarà com a secretari/ària.
  
La comissió tindrà les funcions següents:
  
- Organització i realització de la prova.
  
- Correcció i qualificació.
  
- Formalització de l'acta.
  
Per a la qualificació de la prova, s'utilitzaran les escales de puntuacions que figuren a continuació, i es consideraran aptes els exercicis que obtinguen qualificació igual o superior a cinc.
  
Qualificació de les proves d'accés a cicles de grau mitjà:
  
Cadascun dels apartats que constituïxen la prova es qualificarà entre 0 i 5 punts. La qualificació final serà la corresponent a la suma de les qualificacions dels dos apartats.
  
Qualificació de les proves d'accés a cicles de grau superior:
  
Cada un dels apartats que constituïxen la part general de la prova es qualificarà entre 0 i 5 punts. La qualificació final de la part general serà la corresponent a la suma de les qualificacions dels dos apartats.
  
La part específica de la prova es qualificarà entre 0 i 10 punts.
  
Quan l'aspirant haja de realitzar les 2 parts, la qualificació global de la prova serà la mitjana aritmètica de les qualificacions obtingudes en cada una, sempre que en les dues haja obtingut una qualificació de 5 punts o superior.
  
Quan l'aspirant haja de realitzar una sola de les parts, per exempció de l'altra, segons específica el punt 6 d'este annex, la qualificació global serà l'obtinguda en ella.
  
Quan l'aspirant estiga exempt/a de la realització de les 2 parts de la prova, segons el que s'especifica en el punt 6 del present annex, la qualificació, a efectes de barem per a l'elaboració de la relació d'admesos, serà de 5,5.
  
5.3. L'acta d'avaluació es farà segons el model que figura en l'annex II.2 i II.3. Quan la qualificació global siga d'apte es farà constar en la mencionada acta la puntuació numèrica.
  
En el cas dels centres privats, les comissions avaluadores enviaran per duplicat còpia de les actes d'avaluació als centres públics als quals estiguen adscrits en el termini màxim de tres dies des de l'acabament de les proves.
  
Les comissions avaluadores, en el cas dels centres públics, enviaran una còpia de les actes d'avaluació, tant del seu alumnat propi com del dels centres privats que tinguen adscrits, a les direccions territorials corresponents en el termini màxim de set dies des de l'acabament de les proves.
  
Les mencionades comissions faran pública la relació de l'alumnat aprovat en cada una de les proves realitzades en els seus centres.
  
5.4. El/la secretari/ària del centre públic on es realitzen les proves d'accés expedirà un certificat a les persones que les hagen superat en la seua totalitat, segons el model que figura en l'annex II.4. En cap cas s'estendrà certificació parcial de la superació de parts de la prova. Correspon al/a la secretari/ària del centre públic l'expedició dels certificats de l'alumnat dels centres privats adscrits.
  
En la certificació que s'estenga als que hagen superat la prova d'accés a cicles formatius de grau mitjà haurà de constar que li permet cursar qualsevol d'ells.
  
En la certificació que s'estenga als que hagen superat la prova d'accés a cicles formatius de grau superior haurà de constar el nom de cada un dels cicles formatius als quals dóna accés, segons les opcions que figuren en l'annex II.1 de la present ordre. En la certificació que s'estenga als que tenint el títol de Tècnic superen la prova d'accés a algun cicle de grau superior sense tindre 20 anys d'edat, d'acord amb el que s'especifica en l'apartat segon.2 de la present ordre, haurà de constar que només poden accedir als cicles d'eixa família professional que figuren en l'opció de prova elegida.
  
Estos certificats seran vàlids perquè les persones que no hagen obtingut plaça puguen demanar l'accés en altres cicles del mateix centre o en altres centres en què hi haja plaça, o en convocatòries posteriors, segons l'opció elegida en el cas dels cicles de grau superior. En este últim cas, la qualificació global expressada en estos certificats serà baremada, junt a les qualificacions dels alumnes que resulten aptes en la convocatòria corresponent, per a assignar les vacants reservades per a l'accés per mitjà de prova.
  
La certificació que s'obtinga després de la superació de la prova d'accés als cicles formatius de grau mitja i grau superior de Formació Professional Específica, tindrà validesa com a requisit d'accés en tot l'Estat, mantenint la seua vigència sempre que no es modifique el títol i els seus corresponents ensenyaments.
  
5.5. D'acord amb l'Ordre conjunta de 24 de febrer de 2000, de les conselleries de Cultura, Educació i Ciència i d'Ocupació, per la qual es regulen els programes de garantia social, l'alumnat que haja superat un d'estos programes de la modalitat d'Iniciació Professional obtenint una qualificació igual o superior a 5 i realitze la prova d'accés als cicles formatius de grau mitjà, disposarà d'una puntuació de partida que es sumarà a l'obtinguda en la prova. La mencionada puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que formen l'àrea de Formació Professional Específica, sempre que estes siguen iguals o superiors a 5, pel coeficient 0,1.
  
6. Exempcions
  
6.1. Exempció de la part general de la prova d'accés a cicles de grau superior
  
Els qui tinguen la certificació d'haver superat totalment la prova d'accés a qualsevol cicle formatiu de grau superior, tindran convalidada la part general de la prova si volen accedir a altres cicles formatius que corresponguen a una opció de prova distinta de la que tenen superada.
  
6.2. Exempció de la part específica de la prova d'accés a cicles de grau superior:
  
Els qui acrediten una experiència laboral, d'almenys un any, corresponent als estudis professionals que desitgen cursar, podran quedar exempts de realitzar la part específica de la prova d'accés als Cicles de grau superior.
  
Els/les interessats/des en estes exempcions hauran de fer-ho constar en la sol·licitud d'inscripció, que haurà d'anar acompanyada dels documents següents:
  
a) Certificació de l'empresa en la qual es faça constar específicament la durada del contracte, l'activitat laboral desenrotllada per l'/per la interessat/da i el nombre d'hores dedicades a l'activitat.
  
b) Certificació de la Tresoreria de la Seguretat Social o de la Mutualitat Laboral a la qual estiguera afiliat/da, on conste l'empresa i el període de contractació.
  
Els membres de la Comissió Avaluadora es constituiran en Comissió de Valoració de la documentació presentada. El resultat de la seua valoració s'entregarà per mitjà d'informe al/a la director/a del centre públic, que haurà de dictar una resolució expressa individualitzada, la qual serà comunicada a l'aspirant abans de la data de realització de la prova. El contingut de la resolució s'adjuntarà a la sol·licitud d'inscripció de l'aspirant per mitjà de la diligència corresponent.
  
En cas de resolució denegatòria, esta haurà d'estar motivada i contra ella es podrà interposar recurs d'alçada davant el director territorial corresponent, que el resoldrà.
  
En el cas dels centres privats, les Comissions Avaluadores estudiaran les sol·licituds presentades i les remetran, junt al corresponent informe i proposta de resolució, al/a la director/a del centre públic al qual estiguen adscrits que procedirà a la seua resolució definitiva. Les mencionades sol·licituds d'exempció hauran d'arribar al centre públic almenys dos dies abans del dia de la celebració de la prova d'accés als cicles de grau superior.
  
Així mateix tots/es els/les aspirants que figuren en la relació d'esportistes d'elit de nivells A i B de la Comunitat Valenciana que es publique al DOGV, o estiguen en condicions de figurar en la mencionada relació, prèvia certificació de la Direcció General de l'Esport, així com els qui acrediten la condició d'esportistes d'alt nivell establida en el Reial Decret 1.467/1997, de 19 de setembre (BOE del 16 d'octubre), quedaran exempts de realitzar la part específica de la prova d'accés a Cicles Formatius de grau superior de la família professional d'Activitats Físiques i Esportives.
  
7. Reclamacions de qualificacions
  
El procediment de reclamació de qualificacions serà el que establisca la normativa que regula l'exercici del dret de reclamació de qualificacions estimades incorrectes en els nivells d'ensenyaments no universitaris.
  
8. Orientació a l'alumnat
  
Els/les directors/es dels centres on es realitzen les proves d'accés a cicles formatius, tant de grau mitjà com de grau superior, designaran, entre el professorat dels corresponents departaments de família professional, els que hauran d'informar les persones interessades en la realització de les mencionades proves.
  
Esta orientació tindrà per objecte informar sobre l'estructura, el contingut, el calendari, els criteris d'avaluació i la possibilitat d'exempcions de les mencionades proves.
  
ANNEX IV
  
Calendari i procediment per a la inscripció, admissió i matriculació de l'alumnat en els cicles formatius de grau superior, i calendari de les proves d'accés als cicles formatius, tant de grau mitjà com de grau superior, per al curs 2000/2001.
  
1. Inscripció als cicles formatius de grau superior
  
Els terminis per a sol·licitar la inscripció als cicles formatius de grau superior, per al curs acadèmic 2000/2001, són:
  
- Del 22 al 30 de maig, els dos inclosos, en procés ordinari.
  
- Del 5 al 8 de setembre, els dos inclosos, en procés extraordinari.
  
L'alumnat que presente la sol·licitud d'inscripció del 22 al 30 de maig, haurà d'aportar, abans del 22 de juny de 2000, els certificats acadèmics dels estudis acreditats per a l'accés directe als cicles formatius de grau superior i seran anul·lades les sol·licituds de l'alumnat que no els aporte.
  
2. Admissió
  
Per a l'admissió de l'alumnat en els cicles formatius de grau superior, per al curs acadèmic 2000/2001, s'actuarà d'acord amb el calendari i el procediment següents:
  
- Si el nombre de sol·licituds d'accés directe és igual o inferior al de places oferides, es farà pública la llista provisional d'admeses en el propi centre. La llista provisional s'exposarà al tauler d'anuncis del centre el dia 26 de juny de 2000, en període ordinari, i el 13 de setembre de 2000 en període extraordinari, després de realitzades les proves d'accés, el calendari de les quals s'indica en el punt 4 del present annex.
  
- Si hi ha més sol·licitants d'accés directe que places oferides s'elaborarà una llista d'acord amb els criteris de prioritat establits en el punt cinqué de la present ordre. La llista d'admesos/es s'ordenarà respectant les prioritats d'accés directe establides en el dit punt, i dins de cada grup en funció de l'expedient acadèmic.
  
- Els/Les sol·licitants a què no se'ls haja concedit plaça figuraran en una llista de no admesos/es, ordenats/des segons la puntuació obtinguda. Esta llista tindrà, a tots els efectes, la consideració de llista d'espera.
  
- El dia 30 de juny de 2000, en període ordinari, es farà pública la llista definitiva d'admesos/es per la via d'accés directe, una vegada estudiades les reclamacions a la llista provisional. Dins del període extraordinari la llista definitiva es farà pública el 18 de setembre de 2000.
  
3. Matriculació
  
Per a matricular l'alumnat en cicles formatius de grau superior, per al curs 2000/2001, s'actuarà de la següent manera:
  
D'acord amb els grups autoritzats en cada centre, l'alumnat inscrit i admès en el període ordinari que tinga accés directe, formalitzarà la seua matrícula del 3 al 7 de juliol de 2000, els dos inclosos. Cas de no fer-ho en les dates indicades, si encara desitja cursar el cicle formatiu, haurà de repetir inscripció al setembre, sempre que s'òbriga període extraordinari, sotmetent-se de nou al procés de baremació.
  
Les vacants produïdes per l'alumnat que, estant admès al juny, no formalitze la matrícula del 3 al 7 de juliol, seran cobertes per l'alumnat en llista d'espera, que es matricularà del 17 al 19 de juliol de 2000, els dos inclosos. Si al juliol, el nombre d'alumnes inscrits/tes amb accés directe, en cada cicle formatiu, és inferior a 24, el centre obrirà període extraordinari de presentació de sol·licituds del 5 al 8 de setembre i matrícula del 19 al 20 de setembre. En este cas l'alumnat admès i matriculat en el procés ordinari tindrà prioritat sobre els que presenten les seues sol·licituds dins del període extraordinari de setembre.
  
Tots els centres obriran el procés extraordinari de presentació de sol·licituds i matrícula, que tindrà el mateix calendari que l'establit per a l'accés directe als cicles de grau superior, per a l'alumnat que desitge presentar-se a les proves d'accés als mencionats cicles de grau superior, per no tindre els requisits acadèmics exigits per a l'accés directe. Els/Les admesos/es a les proves, tant en el període ordinari com en l'extraordinari, les realitzaran en la data indicada en el punt 4 del present annex.
  
Els centres enviaran a les corresponents Direccions Territorials de Cultura i Educació les llistes de l'alumnat matriculat, ordenades segons els criteris indicats en el punt cinqué de la present ordre, l'endemà de l'acabament dels períodes de matrícula, és a dir, els dies 20 de juliol i 21 de setembre de 2000.
  
Així mateix, les relacions de sol·licitants que no hagen obtingut plaça i formen part de les llistes d'espera, ordenades també segons els criteris indicats en el punt cinqué de la present ordre, seran enviades pels centres receptors de les sol·licituds a les Direccions Territorials de Cultura i Educació de la seua província el dia 21 de setembre de 2000, perquè les comissions d'escolarització adjudiquen alguna plaça disponible de les opcions sol·licitades.
  
4. Calendari de les proves d'accés als cicles formatius de grau mitjà i de grau superior
  
La prova d'accés per al curs 2000/2001, en cada un dels nivells, serà realitzada en tots els centres de la Comunitat Valenciana el mateix dia i a la mateixa hora, d'acord amb el següent calendari:
  
a) Per a cicles de grau mitjà:
  
6 de setembre de 2000, amb el següent horari:
  
A les 9.30 hores: Apartat A (part general). Durada: 2 hores
  
A les 12.00 hores: Apartat B (part general). Durada: 2 hores
  
b) Per a cicles de grau superior:
  
11 de setembre de 2000, amb el següent horari:
  
A les 9.30 hores: Apartat A (part general). Durada: 1h 30 min.
  
A les 11.30 hores: Apartat B (part general). Durada: 1h 30 min.


Còpia Permalink ELI